In Estonie, Letonie e Lituanie la comunitât di minorance plui gruesse e je dal sigûr chê russe ancje se, in diviers câs, i citadins che a partegnin a cheste nazionalitât si ricjatin a patî limitazions dai dirits civîi che a rimontin ancjemò al procès di indipendence dai trê stâts baltics. Cheste situazion e à i siei riflès ancje sul plan eletorâl.
In Estonie la formazion politiche che e ponte a rapresentâ la comunitât russe, o sei il Partît de Çampe Unide Estone (EUVP: Eestimaa Ühendatud Vasakpartei), al à cjapât a pene il 0,83%, ancje par vie che la plui part dai vôts e je stade dividude tra i cuatri partîts principâi dal paîs.
In Letonie la aleance Centri Armonie (SC: Saskaņas Centrs), che e mostre une cierte atenzion pe comunitât russe dal paîs, e je stade la seconde formazion politiche plui votade cul 19,57% des preferencis e doi elets. Dut câs il partît di riferiment pe comunitât russe e par chês altris minorancis dal paîs al è chel pai Dirits Umans intune Letonie Unide (PCTVL: Par cilvēka tiesībām vienotā Latvijā) che al à cjapât il 9,66% dai vôts e al à rivât a confermâ a Strasburc la ativiste Tatyana Zdanoka, za elete tal 2004.
In Lituanie i partîts plui votâts a son stâts chel cristian democratic (26,80% dai vôts e 4 elets) e chel socialdemocratic (18,62% dai vôts e 3 elets). Ta chest câs, la comunitât di minorance plui ative sul front politic e je stade chê polache. Cun di fat, il moviment Azion Eletorâl dai Polacs in Lituanie (LLRA / AWPL: Lietuvos lenkų rinkimų akcija / Akcja Wyborcza Polaków na Litwie) al à cjapât il 8,46% des preferencis e al à ancje rivât a otignî un europarlamentâr.
Font: elections2009-results.eu, 07-08/06/09
fur_Latn fur_Latn fur_Latn fur_Latn eng_Latn